
Text rozhodnutia
Súd: Krajský súd Bratislava Spisová značka: 6Sa/26/2017 Identifikačné číslo súdneho spisu: 1017200262 Dátum vydania rozhodnutia: 25. 05. 2017 Meno a priezvisko sudcu, VSÚ: JUDr. Milota Tóthová ECLI: ECLI:SK:KSBA:2017:1017200262.2 Uznesenie Krajský súd v Bratislave v právnej veci žalobcu: A.. P. E., H.. XX.XX.XXXX, Y. X, XXX XX C., proti žalovanému: Ministerstvo vnútra Slovenskej republiky, Pribinova 2, 812 72 Bratislava, o správnej žalobe v sociálnych veciach, o preskúmanie zákonnosti rozhodnutia žalovaného sp. zn. KM-OLVS-93/2016/ OPK zo dňa 18.01.2017, takto r o z h o d o l : Krajský súd v Bratislave z a m i e t a návrh žalobcu na priznanie odkladného účinku správnej žalobe v sociálnych veciach zo dňa 21.02.2017. o d ô v o d n e n i e : 1. Žalobou doručenou Krajskému súdu v Bratislave (ďalej len „správny súd“) dňa 23.02.2017 sa žalobca domáhal zrušenia rozhodnutia žalovaného sp. zn. KM-OLVS-93/2016/OPK zo dňa 18.01.2017, ktorým bolo zamietnuté odvolanie proti rozhodnutiu odboru sociálneho zabezpečenia sekcie personálnych a sociálnych činností a osobného úradu Ministerstva vnútra Slovenskej republiky č. SPOU- OSZ-4.094-037/2016-VZ zo dňa 16.08.2016, ktorým bolo podľa § 81 ods. 3 písm. a) s poukázaním na § 105 ods. 14 a 15 zákona č. 328/2002 Z.z. rozhodnuté o tom, že žalobca je povinný vrátiť neoprávnene prijatú dávku výsluhového zabezpečenia za obdobie od 01.05.2006 do 30.04.2016 v sume 43 323,14 Eur odboru do 30 dní odo dňa nadobudnutia právoplatnosti tohto rozhodnutia. Súčasne navrhol, aby súd priznal žalobe v predmetnej veci odkladný účinok z dôvodu, že okamžitým výkonom napadnutého rozhodnutia by mu hrozila závažná ujma, finančná škoda a iné vážne nenapraviteľné následky. Uviedol, že žalovanému ako orgánu verejnej správy odklad výkonu napadnutého rozhodnutia nespôsobí vážny následok a odkladný účinok nie je v rozpore s verejným záujmom v zmysle § 185 S.s.p. V súčasnosti žalobca nedisponuje finančnými prostriedkami v sume požadovanej žalovaným. 2. Žalovaný doručil správnemu súdu dňa 11.05.2017 vyjadrenie k žalobe spolu s administratívnym spisom týkajúcim sa danej veci. Poukázal na to, že na základe žiadosti žalobcu zo dňa 24.02.2017, ktorá bola doručená žalovanému dňa 28.02.2017, v ktorej poukazoval na podanie žaloby proti napadnutému rozhodnutiu, pričom zároveň žiadal o odklad výkonu napadnutého rozhodnutia, žalovaný rozhodnutím č.p.: SPOU-OSZ-4.094-052/2017-VZ zo dňa 04.04.2017, doručeným žalobcovi dňa 12.04.2017 v súlade s ustanovením § 75 ods. 1 zákona č. 71/1967 Zb. o správnom konaní (správny poriadok) v znení neskorších predpisov odložil výkon napadnutého rozhodnutia do doby právoplatného skončenia jeho súdneho prieskumu. 3. Podľa § 185 písm. a) zákona č. 162/2015 Z.z. Správny súdny poriadok (ďalej len „S.s.p.“) správny súd môže na návrh žalobcu a po vyjadrení žalovaného uznesením priznať správnej žalobe odkladný účinok, ak by okamžitým výkonom alebo inými právnymi následkami napadnutého rozhodnutia orgánu verejnej správy alebo opatrenia orgánu verejnej správy hrozila závažná ujma, značná hospodárska škoda či finančná škoda, závažná ujma na životnom prostredí, prípadne iný vážny nenapraviteľný následok a priznanie odkladného účinku nie je v rozpore s verejným záujmom. 4. Podľa § 187 ods. 3 S.s.p. o návrhu žalobcu podľa § 185 rozhodne správny súd do 30 dní od doručenia vyjadrenia žalovaného k tomuto návrhu, prípadne administratívnych spisov, ak bol návrh podaný súčasne so správnou žalobou. 5. Podľa § 188 S.s.p. ak správny súd návrhu žalobcu nevyhovie, uznesením ho zamietne. 6. Z obsahu administratívneho spisu správny súd zistil, že žalovaný rozhodnutím č.p.: SPOU- OSZ-4.094-052/2017-VZ zo dňa 04.04.2017 podľa § 75 ods. 1 správneho poriadku s poukazom na § 84 ods. 1 zákona č. 328/2002 Z.z. o sociálnom zabezpečení policajtov a vojakov odložil výkon rozhodnutia č.p.: SPOU-OSZ-4.094-037/2016-VZ zo dňa 16.08.2016, ktoré nadobudlo právoplatnosť dňa 08.02.2017, do právoplatného skončenia súdneho prieskumu vzhľadom na žalobcom podanú žalobu podľa Správneho súdneho poriadku. V odôvodnení svojho rozhodnutia uviedol, že vo výkone napadnutého rozhodnutia sa bude pokračovať až po právoplatnom skončení jeho súdneho prieskumu. 7. Vzhľadom na vyššie uvedené skutočnosti postupoval správny súd v súlade s § 188 S.s.p. a rozhodol o žiadosti žalobcu spôsobom uvedeným vo výroku tohto uznesenia. Poučenie: Proti tomuto uzneseniu nie je prípustná kasačná sťažnosť [§ 439 ods. 2 písm. e) S.s.p.].

